Poliţiştii au ajuns la fața locului și fac verificări pentru a stabili cine a folosit spray-ul, informează Observator News.
Totul s-a petrecut la Liceul Tehnologic ”1 Mai” din Ploieşti. Fata a ajuns urgent la cabinetul medical al şcolii, acuzând stări de rău după ce ar fi fost utilizat, cel mai probabil, un spray iritant-lacrimogen. Asistentul medical al şcolii a anunţat imediat Poliţia, care a ridicat imaginile surprinse de camerele de supraveghere şi face verificări pentru a stabili cine a folosit spray-ul.
„La data de 14 mai a.c., în jurul orei 11,30, poliţiştii din cadrul Secţiei nr. 4 de Poliţie Ploieşti au fost sesizaţi de către un bărbat, în calitate de asistent medical al unei unităţi de învăţământ din municipiu, că o persoană s-a prezentat la sediul cabinetului ca urmare a intrării în contact cu o substanţă dintr-un spray iritant lacrimogen. În baza sesizării, poliţiştii s-au deplasat la faţa locului, din primele verificări stabilindu-se faptul că, în jurul orei 11:15, o elevă de 16 ani, ieşind din clasă pentru a merge la grupul sanitar, ar fi simţit, pe hol, un miros intens-înţepător care i-a provocat o stare de rău, la faţa locului ajungând un echipaj medical care a preluat-o pe tânără”, a precizat Inspectoratul Judeţean de Poliţie Prahova, potrivit Agerpres.
Surse au precizat că au fost evacuate clasele de pe holul respectiv. Cercetările continuă pentru a stabili cum s-a petrecut totul şi identificarea persoanei bănuite de folosirea spray-ului iritant lacrimogen, apoi vor fi luate măsurile legale în consecinţă.
În urma acestui incident, poliţiştii au deschis un dosar penal sub aspectul săvârşirii infracţiunii de portul sau folosirea, fără drept, de obiecte periculoase.